title: Komisijas Īstenošanas direktīva 2011/40/ES ( 2011. gada 11. aprīlis ), ar ko groza Padomes Direktīvu 91/414/EEK, lai tajā iekļautu sintofēnu kā darbīgo vielu, un groza Komisijas Lēmumu 2008/934/EK  Dokuments attiecas uz EEZ

text:
               12.4.2011

               LV

               Eiropas Savienības Oficiālais Vēstnesis

               L 97/34

         KOMISIJAS ĪSTENOŠANAS DIREKTĪVA 2011/40/ES
   (2011. gada 11. aprīlis),
   ar ko groza Padomes Direktīvu 91/414/EEK, lai tajā iekļautu sintofēnu kā darbīgo vielu, un groza Komisijas Lēmumu 2008/934/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un sniegts to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Sintofēns ir minētajā sarakstā.

               (2)

               Saskaņā ar Regulas (EK) Nr. 1490/2002 11.e pantu iesniedzējs atsauca savu atbalstu šīs darbīgās vielas iekļaušanai Direktīvas 91/414/EEK I pielikumā divu mēnešu laikā no novērtējuma ziņojuma projekta saņemšanas. Līdz ar to par sintofēna neiekļaušanu tika pieņemts Komisijas 2008. gada 5. decembra Lēmums 2008/934/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4).

               (3)

               Sākotnējais iesniedzējs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta 14. līdz 19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta minētās direktīvas 8. panta 2. punktā, bet nav iekļautas tās I pielikumā (5).

               (4)

               Pieteikumu iesniedza Francijai, kura ar Regulu (EK) Nr. 1490/2002 bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie lietošanas veidi ir tādi paši kā tie, uz kuriem attiecas Lēmums 2008/934/EK. Minētais pieteikums atbilst arī visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.

               (5)

               Francija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2010. gada 14. janvārī minēto ziņojumu nosūtīja Eiropas Pārtikas nekaitīguma iestādei (turpmāk “iestāde”) un Komisijai. Iestāde papildu ziņojumu darīja zināmu pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde savu secinājumu par sintofēnu iesniedza Komisijai 2010. gada 26. novembrī (6). Dalībvalstis un Komisija pārskatīja novērtējuma ziņojuma projektu, papildu ziņojumu un iestādes secinājumu Pārtikas aprites un dzīvnieku veselības pastāvīgajā komitejā, un 2011. gada 11. martā tas tika pabeigts kā Komisijas pārskata ziņojums par sintofēnu.

               (6)

               Dažādajās veiktajās pārbaudēs konstatēja, ka sintofēnu saturošus augu aizsardzības līdzekļus var uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz lietošanas veidiem, kas tika pārbaudīti un sīki izklāstīti Komisijas pārskata ziņojumā. Tādēļ ir lietderīgi iekļaut sintofēnu I pielikumā, lai nodrošinātu, ka to augu aizsardzības līdzekļu atļaujas, kas satur šo darbīgo vielu, visās dalībvalstīs var piešķirt saskaņā ar minētās direktīvas noteikumiem.

               (7)

               Neskarot minēto secinājumu, ir lietderīgi iegūt papildu informāciju par dažiem konkrētiem jautājumiem. Direktīvas 91/414/EEK 6. panta 1. punktā noteikts, ka vielas iekļaušanai I pielikumā var paredzēt nosacījumus. Tādēļ ir atbilstoši pieprasīt, lai pieteikuma iesniedzējs sniegtu papildu informāciju, kas apstiprina tehniskā materiāla specifikāciju, tehniskajās specifikācijās ietverto piemaisījumu ietekmi, toksiskuma un ekotoksiskuma dokumentācijā izmantotā testa materiāla ietekmi un sintofēna metabolisko raksturojumu rotācijas kultūrās.

               (8)

               Pirms darbīgo vielu iekļauj I pielikumā, jāparedz pietiekams laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (9)

               Neskarot Direktīvā 91/414/EEK noteiktos pienākumus, ko rada darbīgās vielas iekļaušana I pielikumā, pēc iekļaušanas dalībvalstīm jāatvēl sešu mēnešu laikposms pašreizējo atļauju pārskatīšanai attiecībā uz augu aizsardzības līdzekļiem, kuri satur sintofēnu, lai nodrošinātu atbilstību Direktīvas 91/414/EEK un jo īpaši tās 13. panta prasībām un attiecīgajiem I pielikuma nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš noteiktā termiņa, jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto lietošanas veidu atbilstīgi Direktīvā 91/414/EEK noteiktajiem vienotajiem principiem.

               (10)

               Direktīvas 91/414/EEK I pielikumā iekļaujot darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (7), gūtā pieredze liecina, ka var rasties grūtības, interpretējot pašreizējo atļauju turētāju pienākumus attiecībā uz piekļuvi datiem. Lai izvairītos no turpmākām grūtībām, jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem I pielikumā, neparedz dalībvalstīm vai atļauju turētājiem jaunus pienākumus.

               (11)

               Tāpēc ir lietderīgi attiecīgi grozīt Direktīvu 91/414/EEK.

               (12)

               Lēmumā 2008/934/EK ir paredzēts, ka sintofēnu neiekļauj minētajā pielikumā un līdz 2011. gada 31. decembrim atsauc tādu augu aizsardzības līdzekļu atļaujas, kuros ir minētā viela. Minētā lēmuma pielikumā ir nepieciešams svītrot rindu attiecībā uz sintofēnu.

               (13)

               Tādēļ ir lietderīgi attiecīgi grozīt Lēmumu 2008/934/EK.

               (14)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Lēmuma 2008/934/EK pielikumā svītro rindu par sintofēnu.
   3. pants
   Dalībvalstis vēlākais līdz 2011. gada 30. novembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto aktu tekstus, kā arī minēto noteikumu un šīs direktīvas atbilstības tabulu.
   Tās piemēro minētos aktus no 2011. gada 1. decembra.
   Kad dalībvalstis pieņem minētos aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   4. pants
   1.   Dalībvalstis saskaņā ar Direktīvu 91/414/EEK līdz 2011. gada 30. novembrim vajadzības gadījumā groza vai atsauc spēkā esošās tādu augu aizsardzības līdzekļu atļaujas, kuru sastāvā ir darbīgā viela sintofēns.
   Līdz minētajam datumam tās jo īpaši pārliecinās, ka ir izpildīti minētās direktīvas I pielikuma nosacījumi attiecībā uz sintofēnu, izņemot tos nosacījumus, kas noteikti attiecīgās darbīgās vielas ieraksta B daļā, un ka atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, katru atļauto augu aizsardzības līdzekli, kurā sintofēns ir vienīgā vai viena no vairākām darbīgajām vielām, kas visas ir iekļautas Direktīvas 91/414/EEK I pielikumā vēlākais līdz 2011. gada 31. maijam, dalībvalstis atkārtoti novērtē saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā minētās direktīvas I pielikuma ieraksta par sintofēnu B daļu. Pamatojoties uz minēto novērtējumu, tās nosaka, vai līdzeklis joprojām atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem.
   Pēc tam, kad tas ir noteikts, dalībvalstis rīkojas šādi:

               a)

               ja sintofēns līdzeklī ir vienīgā darbīgā viela, tad vajadzības gadījumā groza vai atsauc atļauju vēlākais 2015. gada 31. maijā; vai

               b)

               ja sintofēns līdzeklī ir viena no vairākām darbīgajām vielām, tad vajadzības gadījumā groza vai atsauc atļauju vēlākais 2015. gada 31. maijā vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām attiecīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem datumiem.

         5. pants
   Šī direktīva stājas spēkā 2011. gada 1. jūnijā.
   6. pants
   Šī direktīva ir adresēta dalībvalstīm.

      Briselē, 2011. gada 11. aprīlī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  OV L 333, 11.12.2008., 11. lpp.

      (5)  OV L 15, 18.1.2008., 5. lpp.

      (6)  Eiropas Pārtikas nekaitīguma iestāde. Secinājums par darbīgās vielas sintofēna pesticīdu riska novērtējuma profesionālapskati. The EFSA Journal 2010; 8(12): (49 lpp.). doi:10.2903/j.efsa.2010.1931. Pieejams internetā: www.efsa.europa.eu/efsajournal.htm.

      (7)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “347

                     Sintofēns
                     CAS Nr.: 130561-48-7
                     CIPAC Nr.: 717

                        1-(4-hlorfenil)-1,4-dihidro-5-(2-metoksietoksi)-4-oksocinolīn-3-karbonskābe

                     ≥ 980 g/kg
                     Piemaisījumi:

                                 2-metoksietanols, ne vairāk kā 0,25 g/kg;

                                 N,N-dimetilformamīds, ne vairāk kā 1,5 g/kg

                     2011. gada 1. jūnijs

                     2021. gada 31. maijs

                     A   DAĻA
                     Atļauts izmantot tikai kā augu augšanas regulatoru kviešu hibrīdsēklai, kas nav paredzēta lietošanai pārtikā.
                     B   DAĻA
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2011. gada 11. martā pabeigtā pārskata ziņojuma secinājumus par sintofēnu un jo īpaši tā I un II papildinājumu.
                     Šajā vispārējā novērtējumā dalībvalstis īpašu uzmanību pievērš riskam, kas apdraud lietotājus un darbiniekus, un nodrošina, lai lietošanas nosacījumi ietvertu atbilstošu riska mazināšanas pasākumu īstenošanu. Tās nodrošina, lai kvieši, kas apstrādāti ar sintofēnu, nenokļūst pārtikas un barības apritē.
                     Attiecīgās dalībvalstis pieprasa apstiprinošu informāciju par:

                                 1)

                                 rūpnieciski ražotā tehniskā materiāla specifikāciju un tās pamatojumu ar atbilstošiem analītiskajiem datiem;

                                 2)

                                 tehniskajās specifikācijās ietverto piemaisījumu ietekmi, izņemot piemaisījumus 2-metoksietanolu un N,N-dimetilformamīdu;

                                 3)

                                 toksiskuma un ekotoksiskuma dokumentācijā izmantotā testa materiāla ietekmi uz tehniskā materiāla specifikāciju;

                                 4)

                                 sintofēna metabolisko raksturojumu rotācijas kultūrās.

                           Attiecīgās dalībvalstis nodrošina, ka Komisija no pieteikuma iesniedzēja līdz 2011. gada 1. decembrim saņem informāciju, kas prasīta 1), 2) un 3) punktā un līdz 2013. gada 31. maijam - informāciju, kas prasīta 4) punktā.”

         (1)  Sīkāka informācija par darbīgās vielas identitāti un specifikāciju ir sniegta pārskata ziņojumā.


title: Komisijas Deleģētā direktīva 2014/7/ES ( 2013. gada 18. oktobris ), ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svinam lodmetālos, elektrisko un elektronisko detaļu savienojumu un drukātās shēmas plašu pārklājumos, elektrisko vadu savienojumos, ekrānos un slēgtos savienotājos, ko izmanto a) magnētiskajos laukos 1 m rādiusā no magnēta izocentra medicīniskās magnētiskās rezonanses caurskates iekārtās, tostarp pacienta novērošanas ierīcēs, ko paredzēts izmantot šajā zonā, vai b) magnētiskajos laukos 1 m attālumā no ciklotrona magnētu ārējām virsmām vai staru kūļa pārvietošanai un virziena vadībai izmantotu magnētu ārējām virsmām, ko lieto hadronu terapijā  Dokuments attiecas uz EEZ

text:
               9.1.2014

               LV

               Eiropas Savienības Oficiālais Vēstnesis

               L 4/57

         KOMISIJAS DELEĢĒTĀ DIREKTĪVA 2014/7/ES
   (2013. gada 18. oktobris),
   ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svinam lodmetālos, elektrisko un elektronisko detaļu savienojumu un drukātās shēmas plašu pārklājumos, elektrisko vadu savienojumos, ekrānos un slēgtos savienotājos, ko izmanto a) magnētiskajos laukos 1 m rādiusā no magnēta izocentra medicīniskās magnētiskās rezonanses caurskates iekārtās, tostarp pacienta novērošanas ierīcēs, ko paredzēts izmantot šajā zonā, vai b) magnētiskajos laukos 1 m attālumā no ciklotrona magnētu ārējām virsmām vai staru kūļa pārvietošanai un virziena vadībai izmantotu magnētu ārējām virsmām, ko lieto hadronu terapijā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES aizliedz izmantot svinu tirgū laistās elektriskās un elektroniskās iekārtās.

               (2)

               Pašlaik svinu izmanto lodmetālos, elektrisko un elektronisko detaļu savienojumu un drukātās shēmas plašu pārklājumos, elektrisko vadu savienojumos, ekrānos un slēgtos savienotājos, ko izmanto vai nu magnētiskajos laukos 1 m rādiusā no magnēta izocentra medicīniskās magnētiskās rezonanses caurskates iekārtās, tostarp pacienta novērošanas ierīcēs, ko paredzēts izmantot šajā zonā, vai magnētiskajos laukos 1 m attālumā no ciklotrona magnētu ārējām virsmām vai staru kūļa pārvietošanai un virziena vadībai izmantotu magnētu ārējām virsmām, ko lieto hadronu terapijā.

               (3)

               Pašlaik nav pieejami zinātniski un tehniski realizējami un pietiekami droši aizstājēji svinam šajos lietojumos. Ražotājiem ir vajadzīgs vairāk laika, lai rastu uzticamus un drošus bezsvina risinājumus.

               (4)

               Tādēļ Direktīva 2011/65/ES būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES IV pielikumu groza saskaņā ar šīs direktīvas pielikumu.
   2. pants
   1.   Vēlākais sestā mēneša pēdējā dienā pēc šīs direktīvas stāšanās spēkā dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

   4. pants
   Šī direktīva ir adresēta dalībvalstīm.

      Briselē, 2013. gada 18. oktobrī

            Komisijas vārdā –

            priekšsēdētājs

         José Manuel BARROSO

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES IV pielikumā pievieno šādu 27. punktu:

                  “27.

                  Svins:

                              —

                              lodmetālos,

                              —

                              elektrisko un elektronisko detaļu savienojumu un drukātās shēmas plašu pārklājumos,

                              —

                              elektrisko vadu savienojumos, ekrānos un slēgtos savienotājos,

                        ko izmanto:

                              a)

                              magnētiskajos laukos 1 m rādiusā no magnēta izocentra medicīniskās magnētiskās rezonanses caurskates iekārtās, tostarp pacienta novērošanas ierīcēs, ko paredzēts izmantot šajā zonā; vai

                              b)

                              magnētiskajos laukos 1 m attālumā no ciklotrona magnētu ārējām virsmām vai staru kūļa pārvietošanai un virziena vadībai izmantotu magnētu ārējām virsmām, ko lieto hadronu terapijā.

                        Termiņš beidzas 2020. gada 30. jūnijā.”


title: Komisijas Deleģētā direktīva (ES) 2015/863 (2015. gada 31. marts), ar ko Eiropas Parlamenta un Padomes Direktīvas 2011/65/ES II pielikumu groza attiecībā uz ierobežota izmantojuma vielu sarakstu (Dokuments attiecas uz EEZ)

text:
               4.6.2015

               LV

               Eiropas Savienības Oficiālais Vēstnesis

               L 137/10

         KOMISIJAS DELEĢĒTĀ DIREKTĪVA (ES) 2015/863
   (2015. gada 31. marts),
   ar ko Eiropas Parlamenta un Padomes Direktīvas 2011/65/ES II pielikumu groza attiecībā uz ierobežota izmantojuma vielu sarakstu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 6. panta 3. punktu,
   tā kā:

               (1)

               Direktīvā 2011/65/ES paredzēti noteikumi par bīstamu vielu izmantošanas ierobežošanu elektriskās un elektroniskās iekārtās (EEI), lai veicinātu cilvēka veselības un vides aizsardzību, tostarp EEI atkritumu reģenerāciju un apglabāšanu vidi saudzējošā veidā.

               (2)

               Direktīva 2011/65/ES aizliedz izmantot svinu, dzīvsudrabu, kadmiju, hromu (VI), polibrombifenilus (PBB) un polibromdifenilēterus (PBDE) elektriskajās un elektroniskajās iekārtās, ko laiž Savienības tirgū. Šīs ierobežotā izmantojuma vielas ir uzskaitītas minētās direktīvas II pielikumā.

               (3)

               II pielikumā uzskaitīto ierobežota izmantojuma vielu saraksta periodiskajā pārskatīšanā par prioritāti būtu jāizvirza to risku izvērtēšana, ko cilvēka veselībai un videi rada heksabromciklododekāna (HBCDD), bis(2-etilheksil) ftalāta (DEHP), butilbenzilftalāta (BBP) un dibutilftalāta (DBP) izmantošana. Turpmāku izmantojuma ierobežojumu nolūkā būtu atkārtoti jāizvērtē vielas, kuras jau ir skatītas iepriekšējos novērtējumos.

               (4)

               Saskaņā ar Direktīvas 2011/65/ES 6. panta 1. punktu ir notikusi apspriešanās ar ieinteresētajām personām, tostarp uzņēmējiem, pārstrādātājiem, apstrādes darbu veicējiem, vides organizācijām un darba ņēmēju un patērētāju savienībām, un ir veikta rūpīga izvērtēšana.

               (5)

                  Bis(2-etilheksil) ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP) ir īpaši bīstamas vielas (SVHC). DIBP ir viela, kuru var izmantot par DBP aizstājēju un kura ir vērtēta Komisijas iepriekš veiktajos izvērtējumos. Pieejamie pierādījumi liecina, ka EEI atkritumu apsaimniekošanas gaitā šīs četras vielas, ja tās izmantotas EEI, var negatīvi ietekmēt pārstrādi un cilvēka veselību un vidi.

               (6)

               Vairumā EEI attiecībā uz DEHP, BBP, DBP un DIBP ir pieejami mazāk kaitīgi aizstājēji. Tāpēc būtu jāierobežo šo vielu izmantošana EEI. DEHP, BBP un DBP izmantošana jau ir ierobežota ar Eiropas Parlamenta un Padomes Regulas (EK) Nr. 1907/2006 (2) XVII pielikuma 51. ierakstu, un rezultātā rotaļlietas, kuras satur DEHP, BBP vai DBP koncentrācijā, kas pārsniedz 0,1 % no plastificētā materiāla masas un aprēķināta kumulatīvi visiem trijiem ftalātiem, nevar laist ES tirgū. Lai izvairītos no divkārša regulējuma, minētās regulas XVII pielikuma 51. ierakstā paredzētais ierobežojums joprojām paliks vienīgais ierobežojums, kas piemērojams DEHP, BBP un DBP rotaļlietās.

               (7)

               Lai atvieglotu pāreju un mazinātu iespējamo sociālekonomisko ietekmi, būtu jāparedz pienācīgs pārejas periods, kas ļautu uzņēmējiem iesniegt pieteikumus par atbrīvojumiem no vielu izmantošanas ierobežojumiem saskaņā ar Direktīvas 2011/65/ES 5. pantu. Nosakot pārejas perioda ilgumu, būtu jāņem vērā medicīnas ierīcēm un monitoringa un kontroles instrumentiem raksturīgais ilgākais inovācijas cikls. Tāpēc DEHP, BBP, DBP un DIBP izmantojuma ierobežojums medicīnas ierīcēm, tostarp in vitro medicīnas ierīcēm, un monitoringa un kontroles instrumentiem, tostarp rūpnieciskā monitoringa un kontroles instrumentiem, būtu jāpiemēro, sākot no 2021. gada 22. jūlija.

               (8)

               Lai nepieļautu regulējuma dublēšanos un nevajadzīgu slogu, Direktīvas 2011/65/ES III vai IV pielikuma pielāgojumiem, kuru mērķis ir noteikt atbrīvojumu attiecībā uz DEHP vai DBP izmantošanas veidu, būtu jānotiek saskaņoti ar to atļauju pārvaldību, kas attiecībā uz minēto vielu iekļaušanu EEI piešķirtas saskaņā ar Regulu (EK) Nr. 1907/2006. Ekonomikas dalībniekiem, kuri apsver iespēju pieteikties uz atbrīvojumu saskaņā ar Direktīvu 2011/65/ES, vajadzētu būt informētiem, ka šādus atbrīvojumus var attiecināt uz visu EEI aprites ciklu, tostarp arī uz ražošanas posmu.

               (9)

               Tādēļ ir attiecīgi jāgroza Direktīva 2011/65/ES,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES II pielikumu aizstāj ar šīs direktīvas pielikuma tekstu.
   2. pants
   1.   Dalībvalstis vēlākais līdz 2016. gada 31. decembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Minētos noteikumus tās piemēro no 2019. gada 22. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2015. gada 31. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      (2)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

      PIELIKUMS

            “II PIELIKUMS

               Ierobežota izmantojuma vielas, kas minētas 4. panta 1. punktā, un maksimāli pieļaujamās koncentrācijas vērtības, ko nosaka viendabīgu materiālu masā

                        Svins (0,1 %)

                        Dzīvsudrabs (0,1 %)

                        Kadmijs (0,01 %)

                        Hroms (VI) (0,1 %)

                        Polibrombifenili (PBB) (0,1 %)

                        Polibromdifenilēteri (PBDE) (0,1 %)

                           bis(2-etilheksil) ftalāts (DEHP) (0,1 %)

                        Butilbenzilftalāts (BBP) (0,1 %)

                        Dibutilftalāts (DBP) (0,1 %)

                        Diizobutilftalāts (DIBP) (0,1 %)

                  DEHP, BBP, DBP un DIBP izmantojuma ierobežojumu medicīnas ierīcēm, tostarp in vitro medicīnas ierīcēm, un monitoringa un kontroles instrumentiem, tostarp rūpnieciskā monitoringa un kontroles instrumentiem, piemēro, sākot no 2021. gada 22. jūlija.
            DEHP, BBP, DBP un DIBP izmantojuma ierobežojums neattiecas uz kabeļiem vai rezerves daļām, kuras remonta, atkārtotas izmantošanas, funkciju atjaunināšanas vai jaudas palielināšanas nolūkā lieto tādās EEI, kuras tirgū laistas pirms 2019. gada 22. jūlija, un tādās medicīnas ierīcēs, tostarp in vitro medicīnas ierīcēs, un monitoringa un kontroles instrumentos, tostarp rūpnieciskā monitoringa un kontroles instrumentos, kuri tirgū laisti pirms 2021. gada 22. jūlija.
            DEHP, BBP un DBP izmantojuma ierobežojumu nepiemēro rotaļlietām, uz kurām jau attiecas DEHP, BBP un DBP izmantojuma ierobežojums saskaņā ar Regulas (EK) Nr. 1907/2006 XVII pielikuma 51. ierakstu.”


title: Komisijas Deleģētā direktīva 2014/9/ES ( 2013. gada 18. oktobris ), ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svinam un kadmijam metāla stiprinājumos, ar ko veido supravadošas magnētiskās ķēdes MRI, SQUID , NMR (kodolmagnētiskā rezonanse) vai FTMS (Furjē transformāciju masspektometrs) detektoros  Dokuments attiecas uz EEZ

text:
               9.1.2014

               LV

               Eiropas Savienības Oficiālais Vēstnesis

               L 4/61

         KOMISIJAS DELEĢĒTĀ DIREKTĪVA 2014/9/ES
   (2013. gada 18. oktobris),
   ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svinam un kadmijam metāla stiprinājumos, ar ko veido supravadošas magnētiskās ķēdes MRI, SQUID, NMR (kodolmagnētiskā rezonanse) vai FTMS (Furjē transformāciju masspektometrs) detektoros
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES aizliedz izmantot svinu un kadmiju tirgū laistās elektriskās un elektroniskās iekārtās.

               (2)

               Pašreizējais atbrīvojums Nr. 12 attiecas tikai uz MRI un SQUID detektoriem, bet atbrīvojums ir nepieciešams arī attiecībā uz 9. apakškategorijas rūpnieciskajiem lietojumiem.

               (3)

               Pašlaik nav iespējams MRI, SQUID, NMR un FTMS detektoros neizmantot svinu un kadmiju vai tos aizstāt.

               (4)

               Ir vajadzīgs laiks alternatīvu risinājumu drošuma testēšanai un kvalificēšanai.

               (5)

               Tādēļ Direktīva 2011/65/ES būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES IV pielikumu groza saskaņā ar šīs direktīvas pielikumu.
   2. pants
   1.   Vēlākais sestā mēneša pēdējā dienā pēc šīs direktīvas stāšanās spēkā dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

   4. pants
   Šī direktīva ir adresēta dalībvalstīm.

      Briselē, 2013. gada 18. oktobrī

            Komisijas vārdā –

            priekšsēdētājs

         José Manuel BARROSO

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES IV pielikuma 12. punktu aizstāj ar šādu:

                  “12.

                  Svins un kadmijs metāla stiprinājumos, ar ko veido supravadošas magnētiskās ķēdes MRI, SQUID, NMR (kodolmagnētiskā rezonanse) vai FTMS (Furjē transformāciju masspektometrs) detektoros. Termiņš beidzas 2021. gada 30. jūnijā.”


title: Komisijas Īstenošanas direktīva (ES) 2017/1920 (2017. gada 19. oktobris), ar kuru attiecībā uz Savienības izcelsmes Solanum tuberosum L. sēklu apriti groza Padomes Direktīvas 2000/29/EK IV pielikumu

text:
               20.10.2017

               LV

               Eiropas Savienības Oficiālais Vēstnesis

               L 271/34

         KOMISIJAS ĪSTENOŠANAS DIREKTĪVA (ES) 2017/1920
   (2017. gada 19. oktobris),
   ar kuru attiecībā uz Savienības izcelsmes Solanum tuberosum L. sēklu apriti groza Padomes Direktīvas 2000/29/EK IV pielikumu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 14. panta otrās daļas d) apakšpunktu,
   tā kā:

               (1)

               Direktīvas 2000/29/EK 5. panta 1. punkts saistībā ar minētās direktīvas IV pielikuma A daļas II iedaļas 18.3. pozīciju paredz īpašas prasības attiecībā uz tādu stolonus vai bumbuļus veidojošo Solanum L. sugu vai to hibrīdu augiem, kas paredzēti stādīšanai, izņemot minētās direktīvas IV pielikuma A daļas II iedaļas 18.1., 18.1.1. vai 18.2. pozīcijā minētos Solanum tuberosum L. bumbuļus un kultūru pavairošanas materiālu, kas glabājas gēnu bankās vai ģenētiskā materiāla kolekcijās.

               (2)

               Dažas dalībvalstis ir lūgušas precizēt prasības attiecībā uz Savienības izcelsmes Solanum tuberosum L. sugas sēklu, ko bieži sauc arī par “īstajām kartupeļu sēklām” (turpmāk – “norādītās sēklas”), apriti. Tādām prasībām būtu jāgarantē Savienības teritorijas fitosanitārā aizsardzība pret kaitīgiem organismiem, kuri varētu atrasties norādītajās sēklās.

               (3)

               Par norādītajām sēklām nebūtu jāuzskata sēklas, kuras ir stādīšanai paredzēti stolonus vai bumbuļus veidojoši Solanum L. sugu vai to hibrīdu augi, kas glabājas gēnu bankās vai ģenētiskā materiāla kolekcijās, jo tās ir paredzētas izpētei un saglabāšanai.

               (4)

               Sakarā ar to, ka norādītajām sēklām lielāko fitosanitāro risku rada Synchytrium endobioticum (Schilbersky) Percival, Clavibacter michiganensis ssp. sepedonicus (Spieckermann un Kotthoff) Davis et al., Ralstonia solanacearum (Smith) Yabuuchi et al. un kartupeļu vārpstveida bumbuļu viroīds, un ņemot vērā kaitēkļu riska analīzi (2), kuru 2015. gadā veikusi Nīderlandes Pārtikas un patēriņa preču nekaitīguma iestāde, ir lietderīgi paredzēt, ka norādītajām sēklām vai nu jābūt ar izcelsmi teritorijās, par kurām ir zināms, ka tās ir brīvas no minētajiem organismiem, vai arī attiecībā uz norādītajām sēklām un to ražošanas vietām būtu jāizvirza noteiktas prasības.

               (5)

               Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 2000/29/EK IV pielikumu groza saskaņā ar šīs direktīvas pielikumu.
   2. pants
   1.   Dalībvalstis vēlākais līdz 2018. gada 31. martam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās šos noteikumus piemēro no 2018. gada 1. aprīļa.
   Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2017. gada 19. oktobrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 169, 10.7.2000., 1. lpp.

      (2)  PRA EU internal movement of True Potato Seeds of official varieties, NVWA, June 2015.

      PIELIKUMS
      Direktīvas 2000/29/EK IV pielikuma A daļas II iedaļu groza šādi:

                  1)

                  iedaļas 18.3. pozīciju aizstāj ar šādu:

                                          “18.3.

                                          Stolonus vai bumbuļus veidojošo Solanum L. sugu vai to hibrīdu augi, kas paredzēti stādīšanai, izņemot 18.1., 18.1.1. vai 18.2. pozīcijā minētos Solanum tuberosum L. bumbuļus, izņemot kultūru pavairošanas materiālu, kas glabājas gēnu bankās vai ģenētiskā materiāla kolekcijās, un izņemot 18.3.1. pozīcijā precizētās Solanum tuberosum L. sēklas.

                                          a)

                                          Augi ir uzglabāti karantīnas apstākļos, un, testējot karantīnas apstākļos, tajos nav konstatēti nekādi kaitīgi organismi;

                                          b)

                                          testēšanu karantīnas apstākļos, kas minēta a) apakšpunktā:

                                                      aa)

                                                      uzrauga attiecīgās dalībvalsts oficiālās augu aizsardzības organizācijas un veic apmācīts minētās organizācijas vai kādas citas oficiāli apstiprinātas organizācijas zinātniskais personāls;

                                                      bb)

                                                      veic ar piemērotu aparatūru aprīkotā vietā, kas nodrošina kaitīgo organismu ierobežošanu un materiāla, kā arī indikatoraugu uzturēšanu tādā veidā, kas nepieļauj nekādus kaitīgo organismu izplatīšanās draudus;

                                                      cc)

                                                      veic katrai materiāla vienībai:

                                                                  —

                                                                  vismaz viena pilna veģetatīvā perioda laikā regulāri vizuālas pārbaudes veidā novērtējot kaitīgu organismu klātbūtnes simptomus, ņemot vērā materiāla īpatnības un attīstības posmu testēšanas programmas laikā,

                                                                  —

                                                                  veicot testēšanu saskaņā ar attiecīgajām metodēm, kas jāiesniedz izskatīšanai 18. pantā minētajai komitejai:

                                                                  —

                                                                  visus kartupeļu paraugus testē vismaz attiecībā uz:

                                                                              —

                                                                              kartupeļu Andu latento vīrusu,

                                                                              —

                                                                              Arrakačas vīrusa B. oca celmu,

                                                                              —

                                                                              kartupeļu melnās gredzenplankumainības vīrusu,

                                                                              —

                                                                              kartupeļu vārpstveida bumbuļu viroīdu,

                                                                              —

                                                                              kartupeļu T tipa vīrusu,

                                                                              —

                                                                              kartupeļu Andu plankumainības vīrusu,

                                                                              —

                                                                              A, M, S, V, X un Y tipa (arī Yo, Yn un Yc) kartupeļu parasto vīrusu un kartupeļu lapu ritināšanās vīrusu,

                                                                              —

                                                                                Clayibacter michiganensis ssp. sepedonicus (Spieckermann un Kotthoff) Davis et al.,

                                                                              —

                                                                                Ralstonia solanacearum (Smith) Yabuuchi et al.,

                                                                  —

                                                                     Solanum tuberosum L. sēklu gadījumā, izņemot 18.3.1. pozīcijā minētās, vismaz uz iepriekš minētajiem vīrusiem un viroīdu;

                                                      dd)

                                                      attiecīgi testē jebkuras citas slimības simptomus, veicot apskati, lai noteiktu kaitīgos organismus, kas izraisījuši šos simptomus;

                                          c)

                                          jebkuru materiālu, kas saskaņā ar b) apakšpunktā minētajiem testiem satur b) apakšpunktā minētos kaitīgos organismus, nekavējoties iznīcina vai izmanto paņēmienus, kas iznīcina šo(-os) kaitīgo(-os) organismu(-us);

                                          d)

                                          ikviena organizācija vai pētniecības iestāde, kurā glabājas šis materiāls, par to paziņo dalībvalsts oficiālajam augu aizsardzības dienestam.”;

                  2)

                  pēc 18.3. pozīcijas iekļauj šādu 18.3.1. pozīciju:

                                          “18.3.1.

                                             Solanum tuberosum L. sēklas, izņemot 18.4. pozīcijā minētās.

                              Jābūt oficiālam apliecinājumam, ka:
                              sēklas ir iegūtas no augiem, kuri atbilst attiecīgi 18.1., 18.1.1., 18.2. un 18.3. pozīcijā norādītajām prasībām;
                              kā arī:

                                          a)

                                          sēklas ir no teritorijām, par kurām ir zināms, ka tās ir brīvas no Synchytrium endobioticum (Schilbersky) Percival, Clavibacter michiganensis ssp. sepedonicus (Spieckermann un Kotthoff) Davis et al., Ralstonia solanacearum (Smith) Yabuuchi et al. un kartupeļu vārpstveida bumbuļu viroīda;
                                          vai

                                          b)

                                          sēklas atbilst visām šādām prasībām:

                                                      i)

                                                      tās ir iegūtas vietā, kur kopš pēdējā veģetācijas cikla sākuma nav novēroti a) apakšpunktā minēto kaitīgo organismu izraisītu slimību simptomi;

                                                      ii)

                                                      tās ir iegūtas vietā, kurā ir veikti visi šie pasākumi:

                                                                  1)

                                                                  vieta ir nodalīta no citiem nakteņu dzimtas augiem un citiem kartupeļu vārpstveida bumbuļu viroīda saimniekaugiem;

                                                                  2)

                                                                  ir novērsta saskare ar personālu un priekšmetiem, piemēram, darbarīkiem, agregātiem, transportlīdzekļiem, traukiem un iepakojuma materiālu, no citām vietām, kurās iegūst nakteņu dzimtas augus un citus vārpstveida bumbuļu viroīda saimniekaugus, vai tiek veikti atbilstoši higiēnas pasākumi attiecībā uz personālu vai priekšmetiem no citām vietām, kurās iegūst nakteņu dzimtas augus un citus vārpstveida bumbuļu viroīda saimniekaugus, lai novērstu inficēšanu;

                                                                  3)

                                                                  tiek izmantots tikai tāds ūdens, kurā nav neviena šajā pozīcijā minētā kaitīgā organisma.”


title: Komisijas Deleģētā direktīva (ES) 2015/573 ( 2015. gada 30. janvāris ), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svina lietošanai polivinilhlorīda sensoros in vitro diagnostikas medicīniskajās ierīcēs  Dokuments attiecas uz EEZ

text:
               10.4.2015

               LV

               Eiropas Savienības Oficiālais Vēstnesis

               L 94/4

         KOMISIJAS DELEĢĒTĀ DIREKTĪVA (ES) 2015/573
   (2015. gada 30. janvāris),
   ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu svina lietošanai polivinilhlorīda sensoros in vitro diagnostikas medicīniskajās ierīcēs
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES tirgū laistās elektriskās un elektroniskās iekārtās aizliedz izmantot svinu.

               (2)

               Asins, ķermeņa šķidrumu un ķermeņa gāzu analizatori ir kritiski svarīgi analītiskie instrumenti daudzās diagnostiskās un terapeitiskās procedūrās. Svins ir nepieciešams kā stabilizators, ražojot sensorkartītēs izmantoto PVC. Lai gan pašlaik tiek pētīti aizstājēji, piemērota alternatīva vēl nav pieejama. Izmēģinātās alternatīvas, ar ko aizstāj svinu PVC vai pašu PVC, neatbilst specifiskajām tehniskajām prasībām.

               (3)

               Aizstāt svinu PVC sensorkartītēs, ko izmanto in vitro medicīniskajās ierīcēs – asins, ķermeņa šķidrumu un ķermeņa gāzu analizatoros –, un izbeigt svina lietošanu, aizstājot pašu PVC šajos lietojumos, ir tehniski nerealizējami.

               (4)

               Tāpēc uz svina izmantošanu PVC sensoros, ko lieto asins, ķermeņa šķidrumu un ķermeņa gāzu analīzes in vitro diagnostikas medicīniskajās ierīcēs, būtu jāattiecina atbrīvojums līdz 2018. gada 31. decembrim. Ņemot vērā medicīnisko ierīču inovācijas ciklu īpašības, tas ir salīdzinoši īss pārejas periods, kas, visticamāk, neradīs negatīvu ietekmi uz inovāciju.

               (5)

               Tādēļ Direktīva 2011/65/ES būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES IV pielikumu groza saskaņā ar šīs direktīvas pielikumu.
   2. pants
   1.   Vēlākais devītā mēneša pēdējā dienā pēc šīs direktīvas stāšanās spēkā dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2015. gada 30. janvārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES IV pielikumā pievieno šādu 41. punktu:

                     “41.

                     Svins kā tāda polivinilhlorīda (PVC) termiskais stabilizators, ko lieto par bāzes materiālu ampērmetriskos, potenciometriskos un konduktometriskos elektroķīmiskajos sensoros, kurus izmanto in vitro diagnostikas medicīniskajās ierīcēs asins, citu ķermeņa šķidrumu un ķermeņa gāzu analīzei.
                     Termiņš beidzas 2018. gada 31. decembrī.”


title: Komisijas Deleģētā direktīva (ES) 2016/1029 (2016. gada 19. aprīlis), ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu kadmija anodiem Herša galvaniskajos elementos, kas paredzēti konkrētiem rūpnieciskos monitoringa un kontroles instrumentos izmantojamiem skābekļa sensoriem (Dokuments attiecas uz EEZ)

text:
               25.6.2016

               LV

               Eiropas Savienības Oficiālais Vēstnesis

               L 168/15

         KOMISIJAS DELEĢĒTĀ DIREKTĪVA (ES) 2016/1029
   (2016. gada 19. aprīlis),
   ar ko, pielāgojot tehnikas attīstībai, groza Eiropas Parlamenta un Padomes Direktīvas 2011/65/ES IV pielikumu attiecībā uz atbrīvojumu kadmija anodiem Herša galvaniskajos elementos, kas paredzēti konkrētiem rūpnieciskos monitoringa un kontroles instrumentos izmantojamiem skābekļa sensoriem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES aizliedz izmantot kadmiju tirgū laistās elektriskās un elektroniskās iekārtās. Kadmijs atrodas anodos Herša galvaniskajos elementos, ko izmanto specializētos augstas jutības skābekļa sensoros. Neviena no pieejamajām alternatīvajām tehnoloģijām, mērot ļoti zema līmeņa skābekļa koncentrāciju, nenodrošina tādu jutību, ticamību un precizitāti, kādu var iegūt ar Herša galvanisko elementu sensoriem.

               (2)

               Salīdzinot ar Herša galvaniskajiem elementiem, kuros izmanto kadmiju un kas paredzēti rūpnieciskajos monitoringa un kontroles instrumentos izmantojamiem skābekļa sensoriem, alternatīvās tehnoloģijas nav pietiekami ticamas, ja jānodrošina jutība, kas mazāka nekā 10. daļas uz miljonu. Tāpēc aizliegums nebūtu jāattiecina uz kadmija anodu izmantošanu Herša galvaniskajos elementos, kas paredzēti rūpnieciskajos monitoringa un kontroles instrumentos izmantojamiem skābekļa sensoriem, ja jānodrošina jutība, kas mazāka nekā 10. daļas uz miljonu.

               (3)

               Patlaban nav alternatīvu bezkadmija tehnoloģiju, kuras nodrošinātu pietiekamu ticamību konkrētajam izmantošanas veidam, un, ņemot vērā to, ka monitoringa un kontroles instrumentiem septiņi gadi ir diezgan īss pārejas periods, kas, visticamāk, negatīvi neietekmēs inovāciju, tad, ievērojot Direktīvas 2011/65/ES 5. panta 2. punktu, būtu jānosaka atbilstošs atbrīvojuma derīguma termiņš.

               (4)

               Tāpēc Direktīva 2011/65/ES būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES IV pielikumu groza, kā noteikts šīs direktīvas pielikumā.
   2. pants
   1.   Vēlākais 2017. gada 30. aprīlī dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2016. gada 19. aprīlī

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES IV pielikumam pievieno šādu 43. punktu:

                     “43.

                     Kadmija anodi Herša galvaniskajos elementos, kas paredzēti rūpnieciskos monitoringa un kontroles instrumentos izmantojamiem skābekļa sensoriem, ja jānodrošina jutība, kas mazāka nekā 10 ppm.
                     Derīga līdz 2023. gada 15. jūlijam.”


title: Komisijas Deleģētā direktīva (ES) 2017/1011 (2017. gada 15. marts), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu svina lietošanai baltajos stiklos, ko izmanto optikā (Dokuments attiecas uz EEZ. )

text:
               16.6.2017

               LV

               Eiropas Savienības Oficiālais Vēstnesis

               L 153/25

         KOMISIJAS DELEĢĒTĀ DIREKTĪVA (ES) 2017/1011
   (2017. gada 15. marts),
   ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu svina lietošanai baltajos stiklos, ko izmanto optikā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES tirgū laistās elektriskās un elektroniskās iekārtās aizliedz izmantot svinu.

               (2)

               Svinu saturošus stiklus izmanto, jo tiem ir unikāla īpašību un raksturlielumu (piemēram, gaismas caurlaidības, optiskās dispersijas, siltumvadītspējas, dubultlaušanas u. c.) kombinācija.

               (3)

               Alternatīvas konstrukcijas svinu nesaturoši optiskie stikli pastāv svinu nesaturoša stikla, plastmasas lēcu un alternatīvas iekārtu konstrukcijas veidā. Tomēr minētās alternatīvas nespēj nodrošināt vairākas īpašības un to kombinācijas, kas ir līdzvērtīgas tām, kuras ir svinu saturošam stiklam.

               (4)

               Lietojumos, kuros bija salīdzinoši viegli rast aizstājējus, tas jau ir noticis un tos izmanto. Pārējiem lietojumiem alternatīvu vēl nav. Tāpēc aizstāšana visā lietojuma diapazonā nav iespējama. Tāpēc attiecībā uz 1.–7. un 10. kategoriju svina lietošanai baltajos stiklos, ko izmanto optikā, būtu jāpiešķir atbrīvojums līdz 2021. gada 21. jūlijam. Ņemot vērā inovācijas ciklu šāda veida lietojumiem optikā, šā atbrīvojuma ilgums, visticamāk, neradīs negatīvu ietekmi uz inovāciju.

               (5)

               Tāpēc Direktīva 2011/65/ES būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza tā, kā norādīts šīs direktīvas pielikumā.
   2. pants
   1.   Dalībvalstis vēlākais līdz 2018. gada 6. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2018. gada 6. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

   4. pants
   Šī direktīva ir adresēta dalībvalstīm.

      Briselē, 2017. gada 15. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā ierakstu 13(a) aizstāj ar šādu:

                     “13(a)

                     Svins baltajos stiklos, ko izmanto optikā

                     Piemēro visām kategorijām; zaudē spēku:

                                 —

                                 2023. gada 21. jūlijā – attiecībā uz in vitro diagnostikas medicīniskajām ierīcēm (8. kategorija),

                                 —

                                 2024. gada 21. jūlijā – attiecībā uz rūpnieciskajiem monitoringa un kontroles instrumentiem (9. kategorija) un attiecībā uz 11. kategoriju,

                                 —

                                 2021. gada 21. jūlijā – attiecībā uz citām kategorijām un apakškategorijām.”


title: Komisijas Deleģētā direktīva (ES) 2017/1009 (2017. gada 13. marts), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu kadmija un svina lietošanai stikla filtros un stiklos, ko izmanto atstarošanas standartiem (Dokuments attiecas uz EEZ. )

text:
               16.6.2017

               LV

               Eiropas Savienības Oficiālais Vēstnesis

               L 153/21

         KOMISIJAS DELEĢĒTĀ DIREKTĪVA (ES) 2017/1009
   (2017. gada 13. marts),
   ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2011/65/ES III pielikumu attiecībā uz atbrīvojumu kadmija un svina lietošanai stikla filtros un stiklos, ko izmanto atstarošanas standartiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2011. gada 8. jūnija Direktīvu 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta a) apakšpunktu,
   tā kā:

               (1)

               Direktīva 2011/65/ES aizliedz izmantot svinu un kadmiju tirgū laistās elektriskās un elektroniskās iekārtās.

               (2)

               Optiskos stikla filtrus, kas satur kadmiju vai svinu, izmanto dažāda veida optikā daudzās elektriskās un elektroniskās iekārtās. Gan kadmiju, gan svinu izmanto to unikālo optisko īpašību dēļ, piemēram, dēļ tādas asas robežlīnijas redzamajā spektrā, ko neietekmē redzes leņķis.

               (3)

               Lai gan pastāv dažādi aizstāšanas veidi, tie nenodrošina pietiekamus robežlīnijas rādītājus visos lietojumos. Tajos dažos gadījumos, kuros alternatīvas nodrošina pietiekamus rādītājus, izmantotie materiāli ir pārāk jutīgi pret vides apstākļiem, kuros tos izmanto, un tādējādi nav pietiekami uzticami.

               (4)

               Šajā ziņā daudziem lietojumiem vēl nav piemērotu alternatīvu; to atrašana ir sarežģīta un laikietilpīga, tādējādi attiecībā uz 1.–7. un 10. kategoriju piecu gadu laikposms ir pamatots.

               (5)

               Tāpēc attiecībā uz 1.–7. un 10. kategoriju dažiem optiskajiem stikla filtriem, kas satur kadmiju un/vai svinu, būtu jāpiešķir atbrīvojums līdz 2021. gada 21. jūlijam. Ņemot vērā attiecīgo elektrisko un elektronisko iekārtu inovācijas ciklu, šā atbrīvojuma ilgums, visticamāk, neradīs negatīvu ietekmi uz inovāciju.

               (6)

               Tāpēc Direktīva 2011/65/ES būtu attiecīgi jāgroza,

         IR PIEŅĒMUSI ŠO DIREKTĪVU.
   1. pants
   Direktīvas 2011/65/ES III pielikumu groza tā, kā norādīts šīs direktīvas pielikumā.
   2. pants
   1.   Dalībvalstis vēlākais līdz 2018. gada 6. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   Tās piemēro minētos noteikumus no 2018. gada 6. jūlija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

   4. pants
   Šī direktīva ir adresēta dalībvalstīm.

      Briselē, 2017. gada 13. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 174, 1.7.2011., 88. lpp.

      PIELIKUMS
      Direktīvas 2011/65/ES III pielikumā ierakstu 13(b) aizstāj ar šādu:

                     “13(b)

                     Kadmijs un svins stikla filtros un stiklos, ko izmanto atstarošanas standartiem

                     Piemēro 8., 9. un 11. kategorijai; zaudē spēku:

                                 —

                                 2023. gada 21. jūlijā – attiecībā uz in vitro diagnostikas medicīniskajām ierīcēm (8. kategorija),

                                 —

                                 2024. gada 21. jūlijā – attiecībā uz rūpnieciskajiem monitoringa un kontroles instrumentiem (9. kategorija), un attiecībā uz 11. kategoriju,

                                 —

                                 2021. gada 21. jūlijā – attiecībā uz citām 8. un 9. kategorijas apakškategorijām.

                     13(b)-(I)

                     Svins ar joniem iekrāsotos optiskajos stikla filtros

                     Piemēro 1.–7. un 10. kategorijai; zaudē spēku: 2021. gada 21. jūlijā – attiecībā uz 1.–7. un 10. kategoriju”

                     13(b)-(II)

                     Kadmijs iniciētos optiskajos stikla filtros; izņemot lietojumus, uz kuriem attiecas šā pielikuma 39. atbrīvojums

                     13(b)-(III)

                     Kadmijs un svins stiklos, ko izmanto atstarošanas standartiem


title: Komisijas Īstenošanas direktīva 2011/44/ES ( 2011. gada 13. aprīlis ), ar ko groza Padomes Direktīvu 91/414/EEK, lai tajā iekļautu azadiraktīnu kā darbīgo vielu, un groza Komisijas Lēmumu 2008/941/EK  Dokuments attiecas uz EEZ

text:
               14.4.2011

               LV

               Eiropas Savienības Oficiālais Vēstnesis

               L 100/43

         KOMISIJAS ĪSTENOŠANAS DIREKTĪVA 2011/44/ES
   (2011. gada 13. aprīlis),
   ar ko groza Padomes Direktīvu 91/414/EEK, lai tajā iekļautu azadiraktīnu kā darbīgo vielu, un groza Komisijas Lēmumu 2008/941/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 1112/2002 (2) un Komisijas Regulā (EK) Nr. 2229/2004 (3) ir paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas ceturtā posma īstenošanai un izveidots to darbīgo vielu saraksts, kuras jānovērtē saistībā ar to iespējamo iekļaušanu Direktīvas 91/414/EEK I pielikumā. Azadiraktīns ir minētajā sarakstā.

               (2)

               Pieteikuma iesniedzējs saskaņā ar Regulas (EK) Nr. 2229/2004 24.e pantu divu mēnešu laikā pēc novērtējuma ziņojuma projekta saņemšanas atsauca savu pieteikumu šīs darbīgās vielas iekļaušanai Direktīvas 91/414/EEK I pielikumā. Līdz ar to attiecībā uz azadiraktīna neiekļaušanu minētajā pielikumā tika pieņemts Komisijas 2008. gada 8. decembra Lēmums 2008/941/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4).

               (3)

               Sākotnējais ziņotājs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas noteikta 14.–19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

               (4)

               Pieteikumu iesniedza Vācijai, kura ar Regulu (EK) Nr. 2229/2004 bija izraudzīta par ziņotājdalībvalsti. Tika ievērots paātrinātās procedūras termiņš. Darbīgās vielas specifikācija un atļautie izmantošanas veidi ir tādi paši kā tie, uz kuriem attiecas Lēmums 2008/941/EK. Minētais pieteikums atbilst arī visām pārējām Regulas (EK) Nr. 33/2008 15. pantā noteiktajām pamatprasībām un procedūras prasībām.

               (5)

               Vācija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2009. gada 10. decembrī minēto ziņojumu nosūtīja Eiropas Pārtikas nekaitīguma iestādei (turpmāk “Iestāde”) un Komisijai. Iestāde papildu ziņojumu nosūtīja pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma Iestāde 2010. gada 28. oktobrī Komisijai iesniedza savu secinājumu par azadiraktīnu (6). Dalībvalstis un Komisija izskatīja novērtējuma ziņojuma projektu, papildu ziņojumu un Iestādes secinājumu Pārtikas aprites un dzīvnieku veselības pastāvīgajā komitejā, un 2011. gada 11. martā tas tika pabeigts kā Komisijas pārskata ziņojums par azadiraktīnu.

               (6)

               Dažādajās veiktajās pārbaudēs konstatēja, ka var uzskatīt, ka azadiraktīnu saturoši augu aizsardzības līdzekļi kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz izmantošanas veidiem, kas tika pārbaudīti un sīki izklāstīti Komisijas pārskata ziņojumā. Tāpēc ir lietderīgi iekļaut azadiraktīnu I pielikumā, lai atļaujas augu aizsardzības līdzekļiem, kas satur šo darbīgo vielu, visās dalībvalstīs varētu piešķirt saskaņā ar minētās direktīvas noteikumiem.

               (7)

               Neatkarīgi no šā secinājuma ir lietderīgi iegūt papildu informāciju par dažiem konkrētiem jautājumiem. Direktīvas 91/414/EEK 6. panta 1. punktā ir noteikts, ka var paredzēt nosacījumus vielas iekļaušanai I pielikumā. Tāpēc ir lietderīgi prasīt, lai pieteikuma iesniedzējs iesniegtu sīkāku informāciju, kas apstiprina azadiraktīna A saistību ar citām darbīgajām vielām Indijas azadiraktas sēklu ekstraktā, ņemot vērā to daudzumu, bioloģisko aktivitāti un noturīgumu, lai apliecinātu, ka azadiraktīns A ir galvenā darbīgā viela, un apstiprinātu tehniskā materiāla specifikācijas, atlieku definīciju un riska novērtējumu attiecībā uz gruntsūdeņiem.

               (8)

               Pirms darbīgo vielu iekļauj I pielikumā, ir jāparedz pietiekami ilgs laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (9)

               Neskarot Direktīvā 91/414/EEK noteiktos pienākumus, ko rada darbīgas vielas iekļaušana I pielikumā, pēc iekļaušanas dalībvalstīm jāatvēl sešu mēnešu laikposms pašreizējo atļauju pārskatīšanai attiecībā uz augu aizsardzības līdzekļiem, kuri satur azadiraktīnu, lai nodrošinātu atbilstību Direktīvas 91/414/EEK, un jo īpaši tās 13. panta, prasībām un attiecīgajiem I pielikuma nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš minētā termiņa, ir jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto lietojuma veidu atbilstīgi Direktīvā 91/414/EEK noteiktajiem vienotajiem principiem.

               (10)

               Par iespējamām grūtībām, interpretējot pašreizējo atļauju turētāju pienākumus attiecībā uz piekļuvi datiem, liecina pieredze, kas gūta, Direktīvas 91/414/EEK I pielikumā iekļaujot darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (7). Lai izvairītos no turpmākiem sarežģījumiem, ir jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem I pielikumā, neparedz jaunus pienākumus dalībvalstīm vai atļauju turētājiem.

               (11)

               Tāpēc ir lietderīgi attiecīgi grozīt Direktīvu 91/414/EEK.

               (12)

               Lēmumā 2008/941/EK ir paredzēts, ka azadiraktīnu minētajā pielikumā neiekļauj un līdz 2011. gada 31. decembrim atsauc tādu augu aizsardzības līdzekļu atļaujas, kuros ir minētā viela. Minētā lēmuma pielikumā ir jāsvītro rinda attiecībā uz azadiraktīnu.

               (13)

               Tāpēc ir lietderīgi attiecīgi grozīt Lēmumu 2008/941/EK.

               (14)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Lēmuma 2008/941/EK pielikumā svītro rindu attiecībā uz azadiraktīnu.
   3. pants
   Dalībvalstis vēlākais līdz 2011. gada 30. novembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2011. gada 1. decembra.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   4. pants
   1.   Dalībvalstis saskaņā ar Direktīvu 91/414/EEK līdz 2011. gada 30. novembrim vajadzības gadījumā groza vai atsauc pašreizējās tādu augu aizsardzības līdzekļu atļaujas, kuru sastāvā ir azadiraktīns kā darbīgā viela.
   Tās līdz minētajai dienai īpaši pārbauda, vai ir izpildīti minētās direktīvas I pielikuma nosacījumi attiecībā uz azadiraktīnu, izņemot nosacījumus, kas paredzēti attiecīgās darbīgās vielas ieraksta B daļā, un vai atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, katru atļauto augu aizsardzības līdzekli, kas satur azadiraktīnu kā vienīgo vai vienu no vairākām darbīgajām vielām, kuras visas ir iekļautas Direktīvas 91/414/EEK I pielikumā vēlākais līdz 2011. gada 30. aprīlim, dalībvalstis atkārtoti novērtē saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā ņemot vērā B daļu ierakstā par azadiraktīnu minētās direktīvas I pielikumā. Pamatojoties uz minēto novērtējumu, tās nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem.
   Kad tas ir noteikts, dalībvalstis rīkojas šādi:

               a)

               ja azadiraktīns ir vienīgā darbīgā viela līdzeklī, vajadzības gadījumā vēlākais līdz 2015. gada 31. maijam groza vai atsauc atļauju; vai

               b)

               ja azadiraktīns ir viena no vairākām darbīgajām vielām līdzeklī, vajadzības gadījumā groza vai atsauc atļauju līdz 2015. gada 31. maijam vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām attiecīgo vielu vai vielas iekļāva Direktīvas 91/414/EEK I pielikumā, izvēloties vēlāko no šiem datumiem.

         5. pants
   Šī direktīva stājas spēkā 2011. gada 1. jūnijā.
   6. pants
   Šī direktīva ir adresēta dalībvalstīm.

      Briselē, 2011. gada 13. aprīlī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 168, 27.6.2002., 14. lpp.

      (3)  OV L 379, 24.12.2004., 13. lpp.

      (4)  OV L 335, 13.12.2008., 91. lpp.

      (5)  OV L 15, 18.1.2008., 5. lpp.

      (6)  Eiropas Pārtikas nekaitīguma iestāde (EFSA), Conclusion on the peer review of the pesticide risk assessment of the active substance azadirachtin. EFSA Journal 2011; 9(3):2008 (76. lpp.). doi:10.2903/j.efsa2011.2088. Pieejams tiešsaistē: www.efsa.europa.eu.

      (7)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “350

                     Azadiraktīns

                        CAS Nr.: 11141-17-6 kā azadiraktīns A

                        CIPAC Nr.: 627 kā azadiraktīns A

                     Azadiraktīns A:
                     dimetil (2aR,3S,4S,4aR,5S,7aS,8S,10R,10aS,10bR)-10-acetoksi-3,5-dihidroksi-4-[(1aR,2S,3aS,6aS,7S,7aS)-6a-hidroksi-7a-metil-3a,6a,7,7a-tetrahidro-2,7-metanofuro[2,3-b]oksirēno[e]oksepīn-1a(2H)-yl]-4-metil-8-{[(2E)-2-metilbut-2-enoil]oksi}oktahidro-1H-nafto[1,8a-c:4,5-b’c’]difuran-5,10a(8H)- dikarboksilāts

                     Izteikts kā azadiraktīns A
                     ≥ 111 g/kg
                     Aflatoksīnu B1, B2, G1, G2 summa nedrīkst pārsniegt 300 μg/kg no azadiraktīna A satura.

                     2011. gada 1. jūnijs

                     2021. gada 31. maijs

                     A   DAĻA
                     Var atļaut lietot tikai kā insekticīdu.
                     B   DAĻA
                     Lai īstenotu VI pielikuma vienotos principus, ņem vērā secinājumus, kas iekļauti pārskata ziņojumā par azadiraktīnu, un jo īpaši tā I un II papildinājumu, ko 2011. gada 11. martā pabeidza Pārtikas aprites un dzīvnieku veselības pastāvīgajā komitejā.
                     Šajā vispārējā novērtējumā dalībvalstis īpašu uzmanību pievērš:

                                 —

                                 uztura ietekmei uz patērētājiem, ņemot vērā maksimāli pieļaujamo atlieku daudzumu pārskatīšanu nākotnē,

                                 —

                                 pie mērķa grupas nepiederošu posmkāju un ūdens organismu aizsardzībai. Vajadzības gadījumā piemēro risku mazinošus pasākumus.

                           Attiecīgās dalībvalstis pieprasa iesniegt informāciju, kas apstiprina:

                                 —

                                 azadiraktīna A saistību ar pārējām darbīgajām vielām Indijas azadiraktas sēklu ekstraktā, ņemot vērā to daudzumu, bioloģisko aktivitāti un noturīgumu, lai apliecinātu, ka azadiraktīns A ir galvenā darbīgā viela, un apstiprinātu tehniskā materiāla specifikācijas, atlieku definīciju un riska novērtējumu attiecībā uz gruntsūdeņiem.

                           Attiecīgās dalībvalstis nodrošina, ka pieteikuma iesniedzējs līdz 2013. gada 31. decembrim iesniedz šādu informāciju Komisijai.”

         (1)  Sīkāka informācija par darbīgās vielas identitāti un specifikāciju ir sniegta pārskata ziņojumā.


title: Komisijas Īstenošanas direktīva 2012/31/ES ( 2012. gada 25. oktobris ), ar kuru groza Padomes Direktīvas 2006/88/EK IV pielikumu attiecībā uz to zivju sugu sarakstu, kas ir uzņēmīgas pret virusālo hemorāģisko septicēmiju, un ieraksta par epizootisko čūlu sindromu svītrošanu  Dokuments attiecas uz EEZ

text:
               26.10.2012

               LV

               Eiropas Savienības Oficiālais Vēstnesis

               L 297/26

         KOMISIJAS ĪSTENOŠANAS DIREKTĪVA 2012/31/ES
   (2012. gada 25. oktobris),
   ar kuru groza Padomes Direktīvas 2006/88/EK IV pielikumu attiecībā uz to zivju sugu sarakstu, kas ir uzņēmīgas pret virusālo hemorāģisko septicēmiju, un ieraksta par epizootisko čūlu sindromu svītrošanu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1) un jo īpaši tās 61. panta 2. punktu,
   tā kā:

               (1)

               Direktīvā 2006/88/EK cita starpā ir paredzētas noteiktas dzīvnieku veselības prasības akvakultūras dzīvniekiem un to produktiem, tostarp īpašas prasības attiecībā uz eksotiskajām un neeksotiskajām slimībām un sugām, kas pret tām ir uzņēmīgas un ir uzskaitītas minētās direktīvas IV pielikuma II daļā.

               (2)

               Epizootiskais čūlu sindroms (EUS) ir iekļauts Direktīvas 2006/88/EK IV pielikuma II daļas eksotisko slimību sarakstā.

               (3)

               Direktīvas 2006/88/EK IV pielikuma I daļā ir noteikti kritēriji slimību iekļaušanai eksotisko vai neeksotisko slimību sarakstā minētā pielikuma II daļā. Saskaņā ar šiem kritērijiem eksotiskās slimības ievešana Savienībā var būtiski ietekmēt ekonomiku, vai nu samazinot Savienības akvakultūras ražību, vai arī ierobežojot iespēju tirgoties ar akvakultūras dzīvniekiem un to produktiem. Alternatīvs kritērijs paredz, ka to ievešana Savienībā var kaitīgi ietekmēt vidi, kurā eksistē tādas savvaļas ūdensdzīvnieku sugas, ko uzskata par vērtību, kas aizsargājama ar Savienības vai starptautiskiem tiesību aktiem.

               (4)

               Eiropas Pārtikas nekaitīguma iestādes (EFSA) Dzīvnieku veselības un labturības ekspertu grupa 2011. gada 15. septembrī pieņēma zinātnisko atzinumu par epizootisko čūlu sindromu (2) (EFSA atzinums). Šajā atzinumā EFSA secina, ka EUS ietekme uz Savienības akvakultūru būtu neliela vai tās nebūtu vispār.

               (5)

               Turklāt EFSA atzinumā minēts, ka, iespējams, EUS vairākkārt jau ir ievests Savienībā, importējot dekoratīvās zivis no trešām valstīm, un ka šādas zivis varētu būt nokļuvušas Savienības ūdeņos. Ņemot vērā minētos apstākļus un faktu, ka Savienībā nav ziņots par EUS uzliesmojumiem, nav pierādījumu, kas liecinātu, ka EUS potenciāli varētu kaitīgi ietekmēt vidi.

               (6)

               Ņemot vērā EFSA secinājumus un pieejamos zinātniskos pierādījumus, EUS vairs neatbilst Direktīvas 2006/88/EK IV pielikuma I daļā minētajiem kritērijiem, lai to iekļautu minētā pielikuma II daļā.

               (7)

               Tāpēc ierakstu par epizootisko čūlu sindromu būtu lietderīgi svītrot no eksotisko slimību saraksta, kas iekļauts Direktīvas 2006/88/EK IV pielikuma II daļā.

               (8)

               Turklāt Direktīvas 2006/88/EK IV pielikuma II daļā ir uzskaitītas sugas, kas tiek uzskatītas par uzņēmīgām pret virusālo hemorāģisko septicēmiju.

               (9)

               Plekste (Paralichthys olivaceus) ir uzņēmīga pret neeksotisko zivju slimību virusālo hemorāģisko septicēmiju. Dažos Āzijas reģionos tika apstiprināti minētās slimības klīniski uzliesmojumi.

               (10)

               Tāpēc ir lietderīgi iekļaut pleksti (Paralichthys olivaceus) Direktīvas 2006/88/EK IV pielikuma II daļas sarakstā, kurā uzskaitītas sugas, kas ir uzņēmīgas pret virusālo hemorāģisko septicēmiju.

               (11)

               Tāpēc attiecīgi būtu jāgroza Direktīvas 2006/88/EK IV pielikums.

               (12)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 2006/88/EK IV pielikumu groza saskaņā ar šīs direktīvas pielikumu.
   2. pants
   1.   Dalībvalstis vēlākais līdz 2013. gada 1. janvārim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
   2.   Tās piemēro minētos noteikumus no 2013. gada 1. janvāra.
   3.   Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   4.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   4. pants
   Šī direktīva ir adresēta dalībvalstīm.

      Briselē, 2012. gada 25. oktobrī

            Komisijas vārdā –

            priekšsēdētājs

         José Manuel BARROSO

      (1)  OV L 328, 24.11.2006., 14. lpp.

      (2)  EFSA Journal (2011): 9(10):2387.

      PIELIKUMS
      Direktīvas 2006/88/EK IV pielikuma II daļu aizstāj ar šādu:

         “II   DAĻA

            Sarakstā iekļautās slimības

                     Eksotiskās slimības

                     Slimība

                     Uzņēmīgās sugas

                     Zivis

                     Epizootiskā hematopoētiskā nekroze

                     Varavīksnes forele (Oncorhynchus mykiss) un asaris (Perca fluviatilis)

                     Gliemji

                        Bonamia exitiosa infekcija

                     Austrālijas dubļu austere (Ostrea angasi) un Čīles plakanā austere (O. chilensis)

                        Perkinsus marinus infekcija

                     Klusā okeāna austere (Crassostrea gigas) un Austrumu austere (C. virginica)

                        Microcytos mackini infekcija

                     Klusā okeāna austere (Crassostrea gigas), Austrumu austere (C. virginica), Olimpijas plakanā austere (Ostrea conchaphila) un Eiropas plakanā austere (O. edulis)

                     Vēžveidīgie

                     Taura sindroms

                        Penaeus setiferus, P. stylirostris un P. vannamei

                        Yellowhead slimība

                        Penaeus aztecus, P. duorarum, P. japonicus, P. monodon, P. setiferus, P. stylirostris un P. vannamei

                     Neeksotiskās slimības

                     Slimības

                     Uzņēmīgās sugas

                     Zivis

                     Virusālā hemorāģiskā septicēmija (VHS)

                     Siļķe (Culpea spp.), sīga (Coregonus sp.), līdaka (Esox lucius), pikša (Gadus aeglefinus), Klusā okeāna menca (G. macrocephalus), Atlantijas menca (G. morhua), Klusā okeāna lasis (Oncorhynchus spp.), varavīksnes forele (O. mykiss), ūsainā jūras vēdzele (Onos mustelus), taimiņš (Salmo trutta), akmeņplekste (Scophtalmus maximus), brētliņa (Sprattus sprattus), alata (Thymallus thymallus) un plekste (Paralichthys olivaceus)

                     Infekciozā hematopoētiskā nekroze (IHN)

                     Ketlasis (Oncorhynchus keta), kižučs (O. kisutch), Japānas lasis (O. masou), varavīksnes forele (O. mykiss), Aļaskas sarkanais lasis (O. nerka), kuprlasis (O. rhodurus), čavičs (O.tshawytscha) un Atlantijas lasis (Salmo salar)

                     Koi herpesvīruss (KHV)

                     Parastā karpa un dekoratīvā karpa (Cyprinus carpio)

                     Lašu infekciozā anēmija (ISA)

                     Varavīksnes forele (Oncorhynchus mykiss), Atlantijas lasis (Salmo salar) un taimiņš (S. trutta)

                     Gliemji

                        Marteilia refringens infekcija

                     Austrālijas dubļu austere (Ostrea angasi), Čīles plakanā austere (O. chilensis), Eiropas plakanā austere (O. edulis), Argentīnas austere (O. puelchana), Ziemeļu ēdamgliemene (Mytilus edulis) un Vidusjūras ēdamgliemene (M. galloprovincialis)

                        Bonamia ostreae infekcija

                     Austrālijas dubļu austere (Ostrea angasi), Čīles plakanā austere (O. chilensis), Olimpijas plakanā austere (O. conchaphila), Āzijas austere (O. denselammellosa), Eiropas plakanā austere (O. edulis) un Argentīnas austere (O. puelchana)

                     Vēžveidīgie

                     Balto plankumu slimība

                     Visi desmitkāju vēžveidīgie (Decapoda kārta)”


title: Komisijas Īstenošanas direktīva 2011/54/ES ( 2011. gada 20. aprīlis ), ar ko groza Padomes Direktīvu 91/414/EEK, lai tajā iekļautu metaldehīdu kā darbīgo vielu, un groza Komisijas Lēmumu 2008/934/EK  Dokuments attiecas uz EEZ

text:
               21.4.2011

               LV

               Eiropas Savienības Oficiālais Vēstnesis

               L 105/28

         KOMISIJAS ĪSTENOŠANAS DIREKTĪVA 2011/54/ES
   (2011. gada 20. aprīlis),
   ar ko groza Padomes Direktīvu 91/414/EEK, lai tajā iekļautu metaldehīdu kā darbīgo vielu, un groza Komisijas Lēmumu 2008/934/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un Komisijas Regulā (EK) Nr. 1490/2002 (3) ir paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas otrā un trešā posma īstenošanai un izveidots to darbīgo vielu saraksts, kuras jānovērtē saistībā ar to iespējamo iekļaušanu Direktīvas 91/414/EEK I pielikumā. Metaldehīds ir minētajā sarakstā.

               (2)

               Ziņotājs saskaņā ar Regulas (EK) Nr. 1490/2002 11.e pantu divu mēnešu laikā pēc novērtējuma ziņojuma projekta saņemšanas atsauca savu atbalstu šīs darbīgās vielas iekļaušanai Direktīvas 91/414/EEK I pielikumā. Līdz ar to attiecībā uz metaldehīda neiekļaušanu minētajā pielikumā tika pieņemts Komisijas 2008. gada 5. decembra Lēmums 2008/934/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4).

               (3)

               Sākotnējais ziņotājs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas noteikta 14.–19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

               (4)

               Pieteikumu iesniedza Austrijai, kura ar Regulu (EK) Nr. 1490/2002 bija izraudzīta par ziņotājdalībvalsti. Tika ievērots paātrinātās procedūras termiņš. Darbīgās vielas specifikācija un atļautie izmantošanas veidi ir tādi paši kā tie, uz kuriem attiecas Lēmums 2008/934/EK. Minētais pieteikums atbilst arī visām pārējām Regulas (EK) Nr. 33/2008 15. pantā noteiktajām pamatprasībām un procedūras prasībām.

               (5)

               Austrija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2010. gada 5. janvārī minēto ziņojumu nosūtīja Eiropas Pārtikas nekaitīguma iestādei (turpmāk “Iestāde”) un Komisijai. Iestāde papildu ziņojumu nosūtīja pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma Iestāde 2010. gada 11. oktobrī Komisijai iesniedza savu secinājumu par metaldehīdu (6). Dalībvalstis un Komisija izskatīja novērtējuma ziņojuma projektu, papildu ziņojumu un Iestādes secinājumu Pārtikas aprites un dzīvnieku veselības pastāvīgajā komitejā, un 2011. gada 11. martā tas tika pabeigts kā Komisijas pārskata ziņojums par metaldehīdu.

               (6)

               Dažādajās veiktajās pārbaudēs konstatēja, ka var uzskatīt, ka metaldehīdu saturoši augu aizsardzības līdzekļi kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, jo īpaši attiecībā uz izmantošanas veidiem, kas tika pārbaudīti un sīki izklāstīti Komisijas pārskata ziņojumā. Tāpēc ir lietderīgi iekļaut metaldehīdu I pielikumā, lai atļaujas augu aizsardzības līdzekļiem, kas satur šo darbīgo vielu, visās dalībvalstīs varētu piešķirt saskaņā ar minētās direktīvas noteikumiem.

               (7)

               Pirms darbīgo vielu iekļauj I pielikumā, ir jāparedz pietiekami ilgs laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (8)

               Neskarot Direktīvā 91/414/EEK noteiktos pienākumus, ko rada darbīgās vielas iekļaušana I pielikumā, pēc iekļaušanas dalībvalstīm jāatvēl sešu mēnešu laikposms pašreizējo atļauju pārskatīšanai attiecībā uz augu aizsardzības līdzekļiem, kuri satur metaldehīdu, lai nodrošinātu atbilstību Direktīvas 91/414/EEK, un jo īpaši tās 13. panta, prasībām un attiecīgajiem I pielikuma nosacījumiem. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš minētā termiņa, ir jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto lietojuma veidu atbilstīgi Direktīvā 91/414/EEK noteiktajiem vienotajiem principiem.

               (9)

               Par iespējamām grūtībām, interpretējot pašreizējo atļauju turētāju pienākumus attiecībā uz piekļuvi datiem, liecina pieredze, kas gūta, Direktīvas 91/414/EEK I pielikumā iekļaujot darbīgās vielas, kuras novērtētas saskaņā ar Komisijas 1992. gada 11. decembra Regulu (EEK) Nr. 3600/92, ar ko paredz sīki izstrādātus noteikumus tās darba programmas pirmā posma īstenošanai, kas minēta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū (7). Lai izvairītos no turpmākiem sarežģījumiem, ir jāprecizē dalībvalstu pienākumi, galvenokārt pienākums pārbaudīt, vai atļaujas turētājam ir piekļuve dokumentācijai, kas atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem I pielikumā, neparedz jaunus pienākumus dalībvalstīm vai atļauju turētājiem.

               (10)

               Tāpēc ir lietderīgi attiecīgi grozīt Direktīvu 91/414/EEK.

               (11)

               Lēmumā 2008/934/EK ir paredzēts, ka metaldehīdu minētajā pielikumā neiekļauj un līdz 2011. gada 31. decembrim atsauc tādu augu aizsardzības līdzekļu atļaujas, kuros ir minētā viela. Minētā lēmuma pielikumā ir jāsvītro rinda attiecībā uz metaldehīdu.

               (12)

               Tāpēc ir lietderīgi attiecīgi grozīt Lēmumu 2008/934/EK.

               (13)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Lēmuma 2008/934/EK pielikumā svītro rindu attiecībā uz metaldehīdu.
   3. pants
   Dalībvalstis vēlākais līdz 2011. gada 30. novembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2011. gada 1. decembra.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   4. pants
   1.   Dalībvalstis saskaņā ar Direktīvu 91/414/EEK līdz 2011. gada 30. novembrim vajadzības gadījumā groza vai atsauc pašreizējās tādu augu aizsardzības līdzekļu atļaujas, kuru sastāvā ir metaldehīds kā darbīgā viela.
   Tās līdz minētajai dienai īpaši pārbauda, vai ir izpildīti minētās direktīvas I pielikuma nosacījumi attiecībā uz metaldehīdu, izņemot nosacījumus, kas paredzēti attiecīgās darbīgās vielas ieraksta B daļā, un vai atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.
   2.   Atkāpjoties no 1. punkta, katru atļauto augu aizsardzības līdzekli, kas satur metaldehīdu kā vienīgo vai vienu no vairākām darbīgajām vielām, kuras visas ir iekļautas Direktīvas 91/414/EEK I pielikumā vēlākais līdz 2011. gada 31. maijam, dalībvalstis atkārtoti novērtē saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā B daļu ierakstā par metaldehīdu minētās direktīvas I pielikumā. Pamatojoties uz minēto novērtējumu, tās nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunkta nosacījumiem.
   Kad tas ir noteikts, dalībvalstis rīkojas šādi:

               a)

               ja metaldehīds ir vienīgā darbīgā viela līdzeklī, vajadzības gadījumā vēlākais līdz 2015. gada 31. maijam groza vai atsauc atļauju; vai

               b)

               ja metaldehīds ir viena no vairākām darbīgajām vielām līdzeklī, vajadzības gadījumā groza vai atsauc atļauju līdz 2015. gada 31. maijam vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām attiecīgo vielu vai vielas iekļāva Direktīvas 91/414/EEK I pielikumā, izvēloties vēlāko no šiem datumiem.

         5. pants
   Šī direktīva stājas spēkā 2011. gada 1. jūnijā.
   6. pants
   Šī direktīva ir adresēta dalībvalstīm.

      Briselē, 2011. gada 20. aprīlī

            Komisijas vārdā –

            priekšsēdētājs

         José Manuel BARROSO

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  OV L 333, 11.12.2008., 11. lpp.

      (5)  OV L 15, 18.1.2008., 5. lpp.

      (6)  Eiropas Pārtikas nekaitīguma iestāde (EFSA), Conclusion on the peer review of the pesticide risk assessment of the active substance metaldehyde. EFSA Journal 2010; 8(10):1856 (71. lpp.). doi:10.2903/j.efsa.2010.1856. Pieejams tiešsaistē: www.efsa.europa.eu.

      (7)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                     IUPAC nosaukums

                     Tīrība (1)

                     Stāšanās spēkā

                     Iekļaušana ir spēkā līdz

                     Īpaši noteikumi

                     “360

                     Metaldehīds

                        CAS Nr.

                        108-62-3 (tetramērs)

                        9002-91-9 (homopolimērs)

                        CIPAC Nr. 62

                        r-2, c-4, c-6, c-8-tetrametil-1,3,5,7- tetroksokāns

                     ≥ 985 g/kg
                     Acetaldehīds ne vairāk kā 1,5 g/kg

                     2011. gada 1. jūnijs

                     2021. gada 31. maijs

                     A   DAĻA
                     Var atļaut lietot tikai kā limacīdu.
                     B   DAĻA
                     Lai īstenotu VI pielikuma vienotos principus, ņem vērā secinājumus, kas iekļauti pārskata ziņojumā par metaldehīdu, un jo īpaši tā I un II papildinājumu, ko 2011. gada 11. martā pabeidza Pārtikas aprites un dzīvnieku veselības pastāvīgajā komitejā.
                     Šajā vispārējā novērtējumā dalībvalstis īpašu uzmanību pievērš:

                                 a)

                                 riskam lietotājiem un darbiniekiem;

                                 b)

                                 uztura ietekmei uz patērētājiem, ņemot vērā maksimāli pieļaujamo atlieku daudzumu pārskatīšanu nākotnē;

                                 c)

                                 akūtam riskam un ilgtermiņa riskam putniem un zīdītājiem.

                           Dalībvalstis nodrošina, lai atļaujās ietvertu efektīvu suņu repelentu.
                     Lietošanas nosacījumos vajadzības gadījumā iekļauj risku mazinošus pasākumus.”

         (1)  Sīkāka informācija par darbīgās vielas identitāti un specifikāciju ir sniegta pārskata ziņojumā.


title: Komisijas Īstenošanas direktīva 2012/1/ES ( 2012. gada 6. janvāris ), ar ko groza I pielikumu Padomes Direktīvai 66/402/EEK attiecībā uz nosacījumiem, kuriem jāatbilst kultūraugam Oryza sativa  Dokuments attiecas uz EEZ

text:
               7.1.2012

               LV

               Eiropas Savienības Oficiālais Vēstnesis

               L 4/8

         KOMISIJAS ĪSTENOŠANAS DIREKTĪVA 2012/1/ES
   (2012. gada 6. janvāris),
   ar ko groza I pielikumu Padomes Direktīvai 66/402/EEK attiecībā uz nosacījumiem, kuriem jāatbilst kultūraugam Oryza sativa

   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1966. gada 14. jūnija Direktīvu 66/402/EEK par graudaugu sēklu tirdzniecību (1) un jo īpaši tās 21.a pantu,
   tā kā:

               (1)

               Jaunākā dalībvalstu sniegtā informācija un pētījumi liecina, ka jāievieš robežvērtība ar Fusarium fujikuroi inficētu augu klātbūtnei laukos, kur tiek audzētas Oryza sativa sēklas, jo Fusarium fujikuroi rada postījumus rīsiem un ir neuzņēmīga pret efektīvu apstrādi ar pieejamajiem augu aizsardzības līdzekļiem. Turklāt no minētajiem pētījumiem izriet vajadzība samazināt savvaļas vai sarkano graudu augu klātbūtni laukos, kur tiek audzētas Oryza sativa sēklas, jo ar pašreizējo robežvērtību ir ievērojami samazinājusies rīsu sēklu raža un pasliktinājusies to kvalitāte.

               (2)

               Ņemot vēra iepriekš minēto, būtu jānosaka robežvērtība ar Fusarium fujikuroi inficētu augu klātbūtnei laukos, kur tiek audzētas Oryza sativa sēklas, bet robežvērtība savvaļas vai sarkano graudu augiem laukos, kur tiek audzētas Oryza sativa sēklas, būtu jāsamazina lai ražotu sertificētu sēklu kategorijas sēklas. Minētās robežvērtības būtu jānosaka, pamatojoties uz dalībvalstu veiktajiem pētījumiem.

               (3)

               Tāpēc attiecīgi būtu jāgroza Direktīva 66/402/EEK.

               (4)

               Šajā direktīvā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairojamā materiāla pastāvīgā komitejas atzinumu,

         IR PIEŅĒMUSI ŠO DIREKTĪVU.
   1. pants
   Grozījumi Direktīvā 66/402/EEK
   Direktīvas 66/402/EEK I pielikuma 3. punkta A daļu aizstāj ar šādu:

               “A.

               Oryza sativa:
               to augu skaits, kas atpazīstami kā tādi, kas acīmredzami inficēti ar Fusarium fujikuroi, nepārsniedz:

                           —

                           divus uz 200 m2 bāzes sēklu ražošanai,

                           —

                           četrus uz 200 m2 pirmās paaudzes sertificētu sēklu ražošanai,

                           —

                           astoņus uz 200 m2 otrās paaudzes sertificētu sēklu ražošanai.

                     To augu skaits, kas atpazīstami kā acīmredzami savvaļas augi vai sarkano graudu augi, nepārsniedz:

                           —

                           nulli bāzes sēklu ražošanai,

                           —

                           vienu uz 100 m2 pirmās un otrās paaudzes sertificētu sēklu ražošanai.”

         2. pants
   Transponēšana
   1.   Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2012. gada 31. maijam. Dalībvalstis tūlīt dara Komisijai zināmus minēto noteikumu tekstus, kā arī minēto noteikumu un šīs direktīvas atbilstības tabulu.
   Kad dalībvalstis pieņem šos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
   2.   Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Stāšanās spēkā
   Šī direktīva stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   4. pants
   Adresāti
   Šī direktīva ir adresēta dalībvalstīm.

      Briselē, 2012. gada 6. janvārī

            Komisijas vārdā –

            priekšsēdētājs

         José Manuel BARROSO

      (1)  OV 125, 11.7.1966., 2309/66. lpp.